דקסטר

עלילה

דקסטר מורגן הוא מומחה לדם במחלקת זיהוי פלילי במשטרת מיאמי. הוא נחמד, מתחשב ומקצוען אמיתי. עמיתיו של דקסטר ואחותו דברה, העובדת אף היא כשוטרת במשטרת מיאמי, אוהבים, מעריכים ואפילו מעריצים אותו. אולם איש אינו יודע את סודו הנורא: דקסטר הוא רוצח סדרתי שמתעל את נטיותיו למטרות אחרות, רציחתם של פושעים ושל אלו שהתחמקו מלתת את הדין על מעשיהם הנתעבים.

עונה 1

פרקים 1 - 12 (12 פרקים). החלה ב-1 באוקטובר 2006 והסתיימה ב-17 בדצמבר 2006.
לאחר שצפה באמו נרצחת באכזריות, דקסטר (מייקל סי הול) אומץ על ידי שוטר במשטרת מיאמי בשם הארי. ככל שדקסטר גדל, הארי מגלה שהחוויה הפכה אותו לפסיכופת עם חיבה להרג. הארי מחליט להשתמש בניסיונו כשוטר על מנת להגן על דקסטר מגילוי, ומנווט אותו מפגיעה בחפים מפשע לפגיעה ברוצחים שהצליחו לחמוק מעונש. כשדקסטר גדל, לאחר מות הארי, הוא הופך למנתח נתזי דם במשטרת מיאמי וממשיך במסע הרציחות שלו כשהוא נמנע מגילוי.
לאחר שרוצח סדרתי נוסף, שנקרא "רוצח משאית הקרח" מתחיל לפעול במיאמי ומשאיר לדקסטר רמזים שגורמים לו להאמין שהוא נחשף, הוא מחליט לגלות את זהות הרוצח. רוצח משאית הקרח מבתר את קורבנותיו, מרוקן את דמם ומשאיר את חלקי גופותיהם במקומות ציבוריים. הרוצח, שלבסוף מתגלה כאחיו הביולוגי של דקסטר, בריאן מוסר, חוטף את אחותו של דקסטר, דברה, שאיתה פיתח מערכת יחסים ומנסה לשכנע את דקסטר להרוג אותה ולהצטרף אליו למסע הרציחות שלו. דקסטר מחליט לרצוח את בריאן, מצליח להסוות את הרצח כהתאבדות ומתרץ את הימצאותו באזור למשטרה כניסיון להציל את אחותו. בסוף העונה דקסטר מצליח לשמור על זהות אחיו חסויה ומצליח להמשיך במסע רציחותיו ללא הפרעה.

עונה 2

פרקים 13 - 24 (12 פרקים). החלה ב-30 בספטמבר 2007 והסתיימה ב-16 בדצמבר 2007.
בעונה השנייה האזור בו דקסטר משליך את חלקי גופות קורבנותיו מתגלה על ידי צוללנים וגורם למשטרת מיאמי, בשיתוף עם ה-FBI לפתוח במצוד אחר הרוצח, שמכונה על ידי התקשורת כ"הקצב מביי-הרבור" (Bay harbor butcher). דקסטר משתמש בתפקידו במשטרת מיאמי כדי לנסות לחבל בחקירה ולעכב אותה, ומתחיל לפקפק ברצונו להיות רוצח סדרתי, בעקבות רציחתו את אחיו. דקסטר מתקשה להרוג את קורבנותיו ומתחיל לנהל רומן עם אמנית בריטית בשם ליילה, שהייתה בעברה מכורה לסמים, לאחר שהיא מבינה שהוא מנהל חיים סודיים - דבר שאף אחד אחר לא שם לב לו עד אז. הרומן מתגלה לבת-זוגו של דקסטר, ריטה שכועסת ומחליטה להיפרד, אך בהמשך היא סולחת לו והם חוזרים להיות זוג. בינתיים דקסטר מגלה עוד על אמו, ועל רוצחיה. הוא הורג את אחד הרוצחים, סנטוס חימנז, בבקתה באוורגליידס. הסמל דוקס, שוטר אחר במשטרת מיאמי, חושד במעשיו של דקסטר ומחליט לעקוב אחריו ולגלות את סודו. לאחר שדוקס תופס את דקסטר מניח את השקיות עם חלקי הגוף בסירתו, דקסטר כולא אותו בבקתה ומפליל אותו כקצב מביי-הרבור. ליילה מגלה את מיקום הבקתה וכשמגיעה לשם מגלה שדקסטר הוא רוצח סדרתי, ומחליטה להרוג את דוקס כדי להגן עליו מגילוי. בעקבות הפיכתה לרוצחת, סוג האנשים שהוא הורג, הוא מחליט להרוג אותה אך היא מגלה את תוכניותיו וחוטפת את ילדיה של ריטה כדי לפגוע בו. דקסטר מצליח להציל אותם אך נכלא בדירתה כשהיא עולה באש, לאחר שהיא הציתה אותה בניסיון להרוג אותו ואת הילדים. דקסטר מצליח לבסוף לפרוץ דרך יציאה ומוצל על ידי אחותו, דברה, וליילה בורחת לפריז. בסוף העונה דקסטר מגלה את מיקומה של ליילה ורוצח אותה, ומחליט שמעכשיו הוא יפעל תחת חוקים משלו, במקום תחת החוקים שאביו לימד אותו, על מנת להימנע מגילוי.
צוות שחקנים חדש התווסף לסדרה: קית' קאראדין, כפרנק לאנדי, סוכן מיוחד מטעם ה-FBI שבמהלך העונה נהפך לבן הזוג של דברה, וג'יימי מורי, כליילה, אמנית שבעבר הייתה מכורה לסמים. דמותו של קודי, בנה הקטן של ריטה, לוהק מחדש.

עונה 3

פרקים 25 - 36 (12 פרקים). החלה ב-28 בספטמבר 2008 הסתיימה ב-14 בדצמבר 2008.
שני שחקנים חדשים התווספו לסדרה, ג'ימי סמיטס בדמותו של מיגל פרדו, סגן התובע המחוזי, העוזר לדקסטר לעלות על עקבותיו של רוצח המשפיע על חיי שניהם, ודזמונד הרינגטון בתפקיד הבלש ג'ואי קווין שבהמשך מנהל רומן עם דברה ונחשד במעשי שחיתות.
דקסטר מצליח לפתוח בחיים חדשים, הוא מבלה את רוב זמנו עם ריטה וילדיה, ומאמין כי חייו לא יכולים להיות טובים יותר. דברה בינתיים מסתבכת עם שוטרת אשר מהמחלקה לחקירות פנים, כשהאחרונה מנסה להוכיח שהשותף החדש של דברה הוא מושחת. דברה עצמה מפתחת מערכת יחסים עם פושע רחוב, אשר מספק מידע למשטרה. דקסטר מנסה להרוג סוחר סמים רצחני, אך בטעות הורג אדם אחר, אשר מנסה גם הוא להרוג את סוחר הסמים, פריבו. במהרה דקסטר מגלה שהאדם אותו רצח הוא אוסקר - אחיו הצעיר של מיגל פרדו. גם מיגל וגם אחיו השני רמון נשברים בגלל מות אחיהם, ומוכנים לעשות הכול כדי למצוא את הרוצח. דקסטר בינתיים צד את פריבו. באותו זמן, ריטה מגלה שהיא בהריון, דבר שמסבך את חייו של דקסטר עוד יותר. דקסטר ומיגל מפתחים מערכת יחסים של חברות אמיתית, כאשר דקסטר רואה במיגל כאח שלעולם לא היה לו, ולראשונה בחייו מוכן להיפתח באופן מוחלט לבן אדם זר. רוצח סדרתי חדש מגיע העירה, כאשר הוא רוצח את כל האנשים הקשורים באופן כל שהוא לפריבו ופושט חלק מהעור שלהם. לכן זכה בשם פושט העורות. דקסטר עצמו מצליח להרוג את פריבו, אך מיגל תופס אותו בשעת המעשה. במקום לעצור אותו, מיגל מודה לדקסטר ונשבע שישמור את הסוד שלו לנצח. למרות שדקסטר מסרב להכיר בעובדה שהוא עומד להיות אבא, הוא מציע לריטה נישואין, ומוכן לפתוח בחיים חדשים, בתור בעל ואב. בעוד שהרוצח הסדרתי המסתורי החדש ממשיך בסדרת הרציחות שלו, דקסטר מאמין שהוא יצטרך בקרוב לבחור בין ריטה לבין הנוסע האפל (כינויו של דקסטר לדחף הרצחני שבו). דקסטר הורג רוצח סדרתי עליו מיגל סיפר לו, ומיגל מגלה שדקסטר הוא רוצח סדרתי אשר הורג רוצחים רעים. ושוב מיגל מוכיח שהוא חבר אמיתי, בכך שהוא רואה בדקסטר כגיבור, ולא בתור מפלצת. מיגל מצטרף לדקסטר ברציחותיו ומבקש מדקסטר לרצוח את אלן וולף האויבת (מבחינה מקצועית) של מיגל המאיימת להרוס את הקריירה שלו. דקסטר מסרב (כיוון שהיא לא רצחה אף אחד ולא מתאימה לקוד של הארי). לאחר שמיגל כבר למד לרצוח מדקסטר הוא עצמו הולך לרצוח את אלן. דקסטר גילה זאת והוא ומיגל נכנסים לקרב כוחות בו דקסטר מבין שנוצל על ידי מיגל. דקסטר משיג ראיות על רצח אלן וולף ומיגל אומר לפושט העורות שדקסטר יודע איפה פריבו. לבסוף דקסטר הורג את מיגל.
פושט העורות תופס את דקסטר ביום חתונתו. דקסטר מצליח להשתחרר ונאבק איתו. הפושט מצליח לפצוע את היד של דקסטר, אבל דקסטר מצליח לשבור את מפרקתו ולברוח לפני שהמשטרה הגיעה. דקסטר הגיע לחתונתו עם יד חבושה מכיוון שהפיל את עצמו מהשולחן כדי להשתחרר.

עונה 4

פרקים 37 - 48 (12 פרקים). החלה ב-27 בספטמבר 2009 והסתיימה ב-13 בדצמבר 2009.
השחקן ג'ון לית'גאו הצטרף לעונה זו ומגלם את דמותו של ארתור מיטשל, רוצח סדרתי אשר הצליח להיעלם מעייני החוק במשך עשרות שנים. הכינוי של מיטשל הוא "רוצח השילוש" (Trinity killer), מפני שמיטשל רוצח שלושה קורבנות בזה אחר זה. מיטשל נרדף על ידי הסוכן המיוחד של ה-FBI, פרנק לאנדי (שהיה דמות מפתח בעונה השנייה). דקסטר מוצא את עצמו מסוקרן מצורת הרצח הייחודית של מיטשל (אשר משאיר את גופות קורבנותיו גלויות לעומת דקסטר שנפטר מהן) ומהעובדה שעל אף שהוא רוצח כה אכזרי, יש לו משפחה וחיים חברתיים פוריים, בהם הוא אהוב ונערץ. בעונה זו דקסטר הופך לאב טרי ומתמודד עם גידול בנו האריסון. במהלך החקירה של לאנדי ודברה, שניהם נורים ולאנדי מת מול עיניה של דברה. בינתיים עיתונאית בשם כריסטין היל מתחברת אל קווין, שותפה של דברה, ומוציאה ממנו מידע לגבי רציחות. בסופו של דבר דקסטר מגלה שרוצח השילוש למעשה רוצח 4 אנשים אחד אחרי השני, ולא שלושה, ושהוא גם אב מתעלל שפוגע בכל מי שסביבו, לעומתו (דקסטר) שהוא חשוב ותורם למי שחי סביבו. כריסטין היל מתגלה כבתו של ארתור מיטשל, ומסתבר שהיא הייתה הרוצחת של לאנדי, ושעשתה זאת כדי להגן על אביה. היא מתוודה על כך לדברה, ולאחר מכן מיד מתאבדת. דקסטר מנסה לתפוס את רוצח השילוש בכל כוחו, אך הוא מצליח לחמוק בכל פעם.
העונה מסתיימת לאחר שדקסטר מצליח להרוג את ארתור, רק כדי לחזור לביתו ולגלות את אשתו (ריטה) שוכבת באמבטיה מלאת דם ללא רוח חיים ואת האריסון יושב על רצפה מלאת דם, בצורה דומה לאופן בו הארי מצא את דקסטר (ועל פי השיטה שבה ארתור רצח את חלק מקורבנותיו). בכך אזהרותיו של "הארי" (בדמיונו של דקסטר), כי עצם התעקשותו לא לעזוב את משפחתו תגרום לפגיעה בה, מתגשמות. ג'ון לית'גאו אמר בראיון כי ארתור הוא זה שרצח את ריטה. מייקל סי הול אמר כי "הוא משוכנע כי אובדנה של ריטה ישפיע עמוקות על דקסטר בעונה הבאה".

עונה 5

פרקים 49 - 60 (12 פרקים). החלה ב-26 בספטמבר 2010 והסתיימה ב-12 בדצמבר 2010.
בעקבות מותה של ריטה, הקשר בין אסטור ודקסטר נהרס, היא מאשימה אותו במוות שלה, והיא וקודי עוברים לאורלנדו לגור עם סבא וסבתא שלהם.
דקסטר תחילה מאבד את עשתונותיו בעקבות כל מה שקרה, אך בסופו של דבר הוא מתעשת, שוכר בייביסיטר להאריסון, ועובר לגור עם דברה שהחלה לצאת עם קווין. דקסטר מגלה חבורת רוצחים שאונסים נשים ומתעללים בהן, ולאחר מכן מחשמלים אותן למוות ומשליכים אותן בתוך חביות לאגם. הוא מצליח להציל את הקורבן ה-13 של אותה חבורת רוצחים, לומן פירס. היא רואה אותו רוצח את בויד, האדם שנפטר מכל הגופות של אותן הנשים, ולכן דקסטר נאלץ לשמור עליה כדי שלא תספר את סודו. בסופו של דבר היא הופכת לשותפתו לרציחות, ומבקשת ממנו שיעזור לה לנקום במי שאנס והתעלל בה.
בינתיים חשדותיו של קווין בדקסטר מתגברים, והוא מנסה להוציא מידע ממשפחתו של רוצח השילוש- אשר הוא סבור שהכירה את דקסטר בתור קייל באטלר (דבר שבאמת קרה). כאשר הוא לא מצליח להשיג הוכחה לכך, הוא שוכר את לידי, שוטר לשעבר, שגם לאחר שקווין מפטר אותו - ממשיך לחקור ולעקוב אחר דקסטר.
לידי מגלה שדקסטר ולומן רוצחים את כל מי שהיה מעורב בפרשיית האונס והרצח. דקסטר ולומן מגלים שעוקבים אחריהם, ודקסטר, לאחר מספר תקלות, רוצח את לידי. רצח לידי נחקר על ידי מחלקתו של דקסטר. בתחילה דקסטר כמעט מפיל את הרצח על קווין, אך לבסוף מוציא אותו חף מפשע לאחר שאחותו משוחחת עמו.
לומן נחטפת על ידי ג'ורדון צ'ייס, המנהיג של חבורת הרוצחים. דקסטר מנסה להצילה אך נופל במלכודת שהוא טמן לו. לאחר מספר מאבקים דקסטר ולומן מצליחים להכניעו ולרוצחו. דברה מגיעה למקום בזמן שדקסטר ולומן נמצאים מאחורי יריעת ניילון החוצצת בינם לבין ג'ורדן. היא רואה את גופתו של ג'ורדן ומזהירה אותם (היא לא יודעת את זהותם, היא רק יודעת שהם נוקמת ואהובה) שבקרוב הבניין יהיה מלא שוטרים. דקסטר ולומן מנקים את המקום ומסתלקים. לומן מודיעה לדקסטר שהיא צריכה לעזוב – היא לא רוצה להמשיך בחיים האלה, אך הוא חייב.
העונה החמישית היא העונה הנצפית ביותר מכל העונות וכמות הצופים לפרק בארצות הברית עומדת על 1,993,000 בממוצע.

עונה 6

פרקים 61 - 72 (12 פרקים). החלה ב-2 באוקטובר 2011 והסתיימה ב-18 בדצמבר 2011. בישראל שודרה העונה ב-yes מספר ימים לאחר שידורה בארצות הברית. עונה זו היא העונה השנייה הכי נצפית מבין כל העונות ובכל פרק צפו כ-1.8 מיליון איש בארצות הברית בממוצע.
בעקבות המלצה מבטיסטה, דקסטר רושם את בנו לגן דתי. הדבר מעלה אצלו תהיות על הדת והאמונה. והוא שוכר את אחותו של בטיסטה כבייביסיטר לשאר הזמן.
הקשר בין קווין לדברה התהדק ובתחילת העונה קווין מציע לה נישואים אך דברה מסרבת. לאחר מכן לגווארטה ודברה מקבלות קידום, למרות שלפי הוותק בטיסטה היה אמור לקבל את הקידום של דברה. וינס מעסיק מתמחים, תחילה הוא בוחר בבחור שמן אך לאחר שהוא מתעלף בזירת רצח הוא מחליפו בבלונדינית. הבלונדינית גונבת את היד התותבת מתיק "רוצח משאית הקרח" ומציעה למכירה באינטרנט. אך וינס מגלה ומחליפה בעוזר אחר, לואיס, שעובד שם כתחקיר למשחק מחשב שהוא עובד עליו. לואיס שמבין במחשבים עוזר לווינס להסתיר את המכירה כך שמחלקת הרצח לא תקושר לגניבה, אם תתגלה. לואיס יוצא עם אחותו של אנג'ל ובהמשך העונה רואים את היד התותבת בביתו. דקסטר פוגש את האח סם פושע שאחרי ישיבה בכלא חזר בתשובה והפך למנהיג קהילה דתית של פושעים לשעבר שעובדים אצלו במוסך. דקסטר שבתחילה לא מאמין שניתן לחזור בתשובה מנסה להרוג אותו אך הוא מגלה שהאמונה הפכה אותו לאדם טוב ומתחבר איתו. בהמשך העונה האח סם נרצח ודקסטר נוקם את מותו למרות שסם ביקש שדקסטר ימחל לרוצחו.
בינתיים, יש רוצח סדרתי חדש שממחיש את חזון יוחנן תוך כדי הריגת אנשים. דקסטר מגלה את זהות רוצחי יום הדין לפני המשטרה: פרופסור גלר, מומחה לחזון יוחנן ותלמידו טרוויס מרשל. דקסטר מנסה לרצוח את טרוויס אבל טרוויס אומר לו שפרופסור גלר מוביל את הרציחות והוא מתחרט. דקסטר שעכשיו מאמין בחזרה בתשובה משתף פעולה עם טרוויס ומנסה להרוג את פרופסור גלר. דקסטר מגלה שפרופסור גלר נהרג לפני שנים על ידי טרוויס שהוזה וממשיך לראותו. כדי להסיט את המשטרה מלהבין שגלר מת והרוצח הוא טרוויס, הוא משאיר את טביעות האצבעות של גלר בכנסייה עתיקה שמשמשת כבסיס עבור טרוויס. במהלך העונה דב, שנפגשת עם פסיכולוגית מבינה שהיא מאוהבת בדקסטר. טרוויס שמנסה להרוג את דקסטר חושב שהצליח אך דקסטר ניצל. מקום המסתור של טרוויס נחשף על ידי מחלק הרצח. טרוויס מוצא בארנק של דקסטר את כתובתו והולך לדירתו. טרוויס חוטף את הבן של דקסטר ורוצה להקריב אותו כ"כבשה" שבחזון יוחנן. דקסטר שמגלה שבנו נחטף מוצא את טרוויס המופתע, ומצליח להציל את בנו ולהרדים את טרוויס. דקסטר מכין "חדר הריגה" בכנסייה והורג את טרוויס בלי לדעת שדב רואה אותו. העונה מסתיימת כשדקסטר שומע את קולה ומבין שהיא ראתה אותו רוצח ושניהם המומים מסתכלים אחד בשני.

עונה 7

פרקים 73 - 84 (12 פרקים). החלה ב-30 בספטמבר 2012 והסתיימה ב-16 בדצמבר 2012.
לאחר שדברה עדה לרצח טרוויס מרשל בכנסייה, היא עוזרת לו לשרוף את הכנסייה ולהציג זאת כהתאבדות. מיד לאחר מכן מגלה דברה שאחיה, דקסטר, הוא רוצח סדרתי ומערכת היחסים בין השניים חווה עליות ומורדות במהלך העונה, ודברה אף מתוודה בפניו כי היא מאוהבת בו. דקסטר הורג חבר במאפיה האוקראינית כנקמה על רצח השוטר מייק אנדרסון, דבר שמסבך אותו עם ראש המאפייה, אייזק סירקו, במשך העונה מתגלה כי סירקו היה בן זוגו של החבר המאפייה המנוח, והוא נעזר בדקסטר כדי להימלט מחברי המאפייה המנסים להתנקש בו, על אף הצלחתו של דקסטר בחיסולם, הוא נורה ומבקש מדקסטר שלא לטפל בו ולקבור אותו לצד בן זוגו. במקביל יוצא דקסטר עם מגדלת צמחים בשם האנה מקאיי (איבון סטרזובסקי), שלקחה חלק במסע רציחות מתוקשר בהיותה נערה. בתחילה עושה זאת דקסטר בחשד ומנסה להתקרב אליה, הוא מגלה כי היא ממשיכה לרצוח את כל מי שעומד בדרכה דרך הרעלתם אך השניים מתאהבים והוא מאינו מסוגל להרוג או להסגיר אותה, למורת רוחה של אחותו דברה, שמנסה בכל כוחה להביא למעצרה של מקאיי. בשני הפרקים האחרונים, כשדברה מתקרבת להשיג הוכחות ועדות על רצח שביצעה בעבר, מנסה מקאיי להרעיל אותה, והדבר מביא לפציעתה של דברה בתאונת דרכים. דקסטר הכועס בחר להסגיר את מקאיי, אך זו מצליחה לברוח בפרק האחרון ולהשאיר פרח רעיל בפתח ביתו של דקסטר, ככל הנראה בניסיון לסמל לו את יציאתה לחופש.
לגווארטה מגלה בתחילת העונה, בזירת הפשע בה כביכול התאבד מרשל, דוגמית דם הנראית דומה לאלו בהן השתמש "הקצב/השוחט מביי-הארבור" אשר מעוררת את חשדה והיא חוקרת את המעשה בצורה פרטית כמעט לגמרי. למרות התערבותם של קפטן טום מאת'יוס, ואף של דברה עצמה, ממשיכה לגווארטה להאמין כי דוקס היה חף מפשע ומתקרבת לגילוי שדקסטר הוא הרוצח. בפרק סיום העונה עוצרת לגווארטה את דקסטר, אך מגלה כי הוא שיבש ראיות שכיסו אותו מכל אשמה והוציאו את לגווארטה באופן שלילי לגמרי בתחנת המשטרה. למרות זאת היא לא נכנעת, ומראה בפני דברה צילומים שלה בתחנת הדלק כשהיא ממלאת את מכלי הדלק עמם השתמשה להצית את השריפה, ומשיגה אישור משפטי לחיפוש במכשירי ה-GPS של דקסטר ודברה ביום הרצח, אישור שדקסטר מגלה כשפורץ לביתה. דקסטר לאחר התחבטויות רבות מחליט כי הוא יהרוג את לגווארטה, בניגוד לקוד אליו דבק במשך כל חייו. היעדרותם של דקסטר ולגווארטה ממסיבת הפרישה מהמשטרה של אנג'ל בטיסטה, בעלה לשעבר של לגווארטה וחבר קרוב של דברה ודקסטר מעלה את חשדה של דברה, שיוצאת לחפש אחריהם. היא מגיעה, אוחזת באקדח, למכולה בה עמד דקסטר לרצוח את לגווארטה. לגווארטה אומרת לה לירות בדקסטר, בזמן שדקסטר, לאחר מכן אומר לדברה לעשות את מה שהיא צריכה לעשות, ולירות בו. למרות זאת, בוחרת דברה לירות בלגווארטה למוות ולהציל את אחיה, פעם נוספת. העונה תמה כשדברה ודקסטר נראים הולכים ביחד בדרך חזרה למסיבה.

עונה 8

פרקים 85 - 96 (12 פרקים). החלה ב-30 ביוני 2013 והסתיימה ב-22 בספטמבר 2013, והחלה את שידוריה בישראל ב-4 ביולי 2013 ברשת השידורים yes. ב-18 באפריל 2013, לאחר חודשים של שמועות, אישרה רשת שואוטיים כי העונה השמינית תהיה האחרונה בסדרה.
עלילת העונה מתחילה כשישה חודשים לאחר סוף העונה השביעית. לאחר שירתה בלגווארטה, פרשה דברה מתפקיד הסגן במשטרת מיאמי ועובדת בחברת חקירות פרטית. בעקבות הטראומה היא שרויה בדיכאון קשה והופכת לאלכוהוליסטית. היא מנתקת קשר עם דקסטר ומתעלמת ממנו. אנג'ל קודם לסגן במקומה, וטום מת'יוס חוזר לתפקידו הקודם במשטרה. במקביל מגיעה למשטרה ד"ר אוולין ווגל (שרלוט רמפלינג), חוקרת מדעי המוח בעלת התמחות בפסיכוזה שחוזרת לגור במיאמי, על מנת לעזור ללכוד רוצח שפותח את הקרקפת של קורבנותיו ומפלט חתיכה ממוחותיהם. הרוצח זוכה לכינוי "מנתח המוח" בקרב המשטרה. עד מהרה מתברר לדקסטר כי אוולין מודעת לסוד האפל שהוא מסתיר ושהארי אף התייעץ איתה בעבר בקשר אליו, ללא ידיעתו. אוולין מספרת לדקסטר שהיא הגתה את ה"קוד" ביחד עם הארי. היא מספרת שחלקי המוח החסרים של הקורבנות נשלחים לביתה, ושהיא מאמינה שמנתח המוח הוא מטופל עבר שלה ושהיא נמצאת בסכנה. היא מבקשת מדקסטר שיעזור לה ויתפוס את הרוצח. דקסטר וווגל מגלים שמנתח המוח הוא אלברט ייטס, שאכן היה מטופל של ווגל בעבר וסבל מהתעללות קשה מצד אימו. ייטס פורץ לביתה של ווגל וחוטף אותה. דקסטר, שבינתיים הצליח לתקן חלקית את יחסיו עם דברה נעזר בה ובבעלים של משרד החקירות בו היא עובדת על מנת לאתר את ייטס וווגל. כשדברה ודקסטר מגיעים לבית הנטוש הם מוצאים את ווגל, ודקסטר מערים על ייטס והורג אותו. בהמשך האנה מק'קיי חוזרת למיאמי תחת שם בדוי, דקסטר מגלה שהיא נשואה למיליונר שבנה לה חיים תחת זהות בדויה. למרות זאת, האנה חווה לא פעם התעללות מצדו ולמעשה הוא מחזיק בה כמעין בת ערובה. בסופו של דבר האנה רוצחת את בעלה ונעזרת בדקסטר על מנת להיפטר מהגופה. במקביל דקסטר בהנחייתה של ווגל מתחיל לשמש מעין מורה רוחני לזאק המילטון, נער מתבגר שווגל מזהה כבעל מאפיינים דומים לאלה שהיו לדקסטר בילדותו. דקסטר מתחיל ללמד את זאק על הקוד ואיך ליישם אותו. קווין מנסה להפליל את זאק בכמה מקרי רצח. אחד מהם של קאסי, שכנה של דקסטר וחברה של ג'יימי. דקסטר והאנה חוזרים להיות זוג, דברה מגלה על העניין אך לאחר שדקסטר מסביר לה את המצב היא מקבלת אותו ואף נותנת להאנה מקלט בביתה. דקסטר חוזר לדירתו ורואה את גופתו של זאק כשחלק מראשו חסר. ווגל אומרת לו שהיא קיבלה את חלק הראש של זאק, דפוס המתאים לשיטת הפעולה של "מנתח המוח" שמת לכאורה. דקסטר ואוולין מבינים שייטס אינו מנתח המוח ושהרוצח מסתובב חופשי. ווגל מספרת לדקסטר על בנה שמת לכאורה בזמן שריפה אך מציינת שלא ראתה את הגופה. מסתבר שהבן של ווגל חי במיאמי והוא למעשה החבר לשעבר של קאסי, הוא משתמש בשם הבדוי אוליבר סקסטון והוא מנתח המוח האמיתי וגם האחראי למותה של קאסי. לאחר שנודע לאוולין שמנתח המוח הוא בעצם בנה היא מתחילה לשתף עמו פעולה. דקסטר מתכנן לברוח עם האנה והריסון לארגנטינה, אך לא לפני שיסיים את סאגת המנתח. דקסטר בא לסיים את הסיפור עם סקסון בביתה של ווגל אך כשהוא יוצא ממכוניתו הוא רואה את סקסון רוצח את אימו על ידי שיסוף גרונה; לבסוף, מצליח דקסטר לתפוס את סקסון, אבל דקסטר שכבר לא מוצא הנאה גדולה בלרצוח ותאוותו לדם פחתה, מעדיף לבלות עם האנה מאשר לסיים את המלאכה ולהרוג את סקסון, ולכן, לראשונה החל מהעונה הראשונה, בוחר דקסטר להסגיר את סקסון, שכרגע מבוקש על ידי המשטרה על הרציחות שביצע, לרשויות. סקסון לאחר מכן משתחרר על ידי מרשל, ואילו דברה שמנסה לעצור את סקסון מלברוח, נורית על ידו. בדרכו למטוס לארגנטינה מדווח דקסטר כי דברה נורתה ומחליט להשאיר את האנה והאריסון בשדה התעופה ולחזור לבדוק לשלומה. האנה והאריסון ממתינים לדקסטר בזמן שהאלווי מוצא אותם ומאיים על האנה שתבוא איתו להסגר. האנה מצליחה להרדים אותו ומתחמקת עם האריסון. דקסטר מגיע לבית החולים ונרגע כאשר נודע לו כי מצבה של דברה יציב. סקסון מגיע אף הוא לבית החולים ועושה דרכו אל חדרה של דברה על מנת להרוג אותה. ברגע האחרון הוא נתפס על ידי בטיסטה וקווין ומובא לתחנת המשטרה. מצבה של דברה מחמיר ונודע שהיא תהיה צמח. בתחנת המשטרה רוצח דקסטר ההמום את סקסון לעיני כול. לאחר מכן הוא מנתק את דברה מהמכשירים ויוצא איתה על ספינתו ללב ים. הוא משליך את גופתה למים, נפרד טלפונית מהאנה ומבנו האריסון, וממשיך להפליג עם ספינתו לתוך הסערה המתחזקת תוך שנעלם באופק. בשעה שהאנה והאריסון בארגנטינה נודע כי נמצאו שרידי ספינתו, ומכך המשטרה והתקשורת מסיקים כי דקסטר מת. בסצנת הסיום של הסדרה מתגלה כי דקסטר הצליח לשרוד ולבודד את עצמו מבני האדם, מעין מחיר שהטיל על עצמו לשלם בעבור היותו רוצח סדרתי הפוגע אף באנשים הקרובים לו.

רוצחים סדרתיים במהלך העונות

במהלך כל העונות ששודרו בסדרה, הופיעו רוצחים סדרתיים מרכזיים שרוב העונה עסקה בהם מלבד רוצחים אחרים שהופיעו. בסופו של דבר כל הרוצחים הסדרתיים נרצחו בסוף כל עונה על ידי דקסטר, מלבד בעונה השנייה, שכאמור להלן, הרוצח היה דקסטר בעצמו.

עונה 7

העונה השביעית הייתה העונה היחידה במהלך הסדרה בה דקסטר ומשטרת מיאמי לא רדפו אחר רוצח סדרתי אחד מסוים. עם זאת, במהלך מספר רב של פרקים בעונה ניסו להרשיע את האנה מק'קיי (איבון סטרזובסקי), אישה שרצחה מספר פעמים בלי דפוס מסודר, בדרך כלל על ידי הרעלה.